paragraph_text: Messier 20 (M20 ili NGC 6514), također Trifid, latinski za "Trodijelna", emisijska je i odrazna maglica i otvoreni skup u zviježđu Strijelcu. Klasificiraju je i kao H II područje. Nalazi se 2° sjevernije od maglice Messier 8. Charles Messier 5. lipnja 1764. otkrio je maglicu i opisao je kao nakupinu zvijezda umotanih u maglicu. Ime Trifid je dobila od Williama Herschela koji je uočio tamne oblake prašine u maglici koji je dijele na tri dijela.